ભારત એક એવું રાષ્ટ્ર બની ગયું છે કે જ્યાં વિકાસ થાય કે ના થાય પરંતુ ભ્રષ્ટાચાર તો થાય છે. દરરોજ વિકાસનું કામ આગળ વધે કે ના વધે પરંતુ દરરોજ કરોડો અને અબજો રૂપિયાના ભ્રષ્ટાચારની ફાઇલ જરૂરથી આગળ વધે. ભ્રષ્ટાચારના દલદલમાં દેશ એ રીતે ખુંચી ગયો છે કે નાનામાં નાના કર્મચારીથી માંડીને દેશના ટોચના રાજકારણીઓ સહિતના લોકો ભ્રષ્ટાચારી બની ગયા છે. જો હાલના તકે ભ્રષ્ટાચારીઓની ગણતરી કરવામાં આવે અને એકત્ર કરવામાં આવે તો નિશંક પણે ભ્રષ્ટનગરી નામે એક આખું શહેર ઉભૂ થઇ શકે છે. આપણા જ કામ માટે આપણે ખોટી રીતે ખોટા લોકોને નાણા ચુકવવા પડી રહ્યાં છે, જે વસ્તું મેળવવાનો આપણો અધિકાર છે એ જ મેળવવા માટે આપણે ભ્રષ્ટ લોકોને લાંચ આપવી પડી રહી છે, તેમ છતાં આપણે મન મોટું કરીને કહીંએ છીએ કે હા અમે આઝાદ ભારતીય છે.